30/05/2019 | Administración LocalMunicipal
Sada
Secretaría
Bases da convocatoria do proceso selectivo para a contratación laboral temporal de catro (4) técnicos en primeiros auxilios para as praias

Polo Decreto desta Alcaldía núm.937/2019, do 24 de maio, aprobáronse as seguintes bases de convocatoria de selección de persoal: A selección polo procedemento de concurso-oposición, en quenda libre, de catro (4) postos de técnicos de primeiros auxilios que prestarán servizo nas praias do Concello de Sada, en réxime de contratación laboral temporal durante o verán. A modalidade de contratación será a de contrato laboral temporal de duración determinada, por obra ou servizo determinado, prevista no Real Decreto 2720/1988, do 18 de decembro, polo que se desenvolve o artigo 15 do Estatuto dos Traballadores en materia de contratación de duración determinada. A duración do contrato será de 3 meses dende a súa formalización. As retribucións serán de novecentos cincuenta euros (950,00€) brutos mensuais máis pagas extraordinarias semestrais polo mesmo importe, na contía que corresponda dada a duración do contrato. A xornada de traballo será a tempo completo que se realizará de luns a domingo cos descansos establecidos na lei. Para poder participar no proceso selectivo, as persoas aspirantes haberán de reunir, con referencia ao último día do prazo de presentación de instancias, os seguintes requisitos: a) Ser español, sen prexuízo do disposto no artigo 57 do Real Decreto Lexislativo polo que se aproba o texto refundido da Lei do Estatuto Básico do Empregado Público (EBEP) b) Ter cumpridos dezaseis (16) anos de idade e non exceder a idade máxima de xubilación forzosa. c) Estar en posesión das seguintes titulacións: - Graduado en Educación Secundaria Obrigatoria (ESO) ou equivalente. - Formación en primeiros auxilios, cun mínimo de 40 horas. Esta formación acreditarase a través da presentación da certificación da realización do curso específico ou de estudos regrados que versen sobre a materia. d) Non ter sido separado mediante expediente disciplinario do servizo de calquera das Administracións Públicas, nin estar incurso en causa de incapacidade ou incompatibilidade para o exercicio de funcións públicas de conformidade coa Lei 53/1984, do 26 de decembro, de incompatibilidades do persoal ao servizo das Administracións Públicas. Idénticos requisitos seralles esixido aos nacionais dos demais estados membros da Unión Europea no seu caso. e) Posuír as capacidades e aptitudes físicas e psíquicas que sexan necesarias para o desempeño das correspondentes funcións ou tarefas que son obxecto do presente contrato. O cumprimento deste requisito acreditarase mediante certificado médico oficial. No caso de titulacións obtidas no estranxeiro deberase estar en posesión da credencial que acredite a súa homologación. As instancias solicitando tomar parte nas probas selectivas dirixiranse ao señor Alcalde e presentaranse no Rexistro Electrónico Xeral deste Concello ou nalgún dos lugares previstos no artigo 16.4 da Lei 39/2015, de 1 de outubro, do Procedemento Administrativo Común das Administracións Públicas, durante o prazo de CINCO días hábiles que contarán a partir do seguinte ao de publicación das bases da convocatoria no Boletín Oficial da Provincia. Co obxecto de coñecer a presentación das instancias noutros rexistros ou en correos e poder realizar o seu seguimento, nestes supostos, as persoas solicitantes deberán comunicalo durante o mesmo prazo de presentación de instancias, remitindo copia da solicitude presentada e xa rexistrada, mediante un correo electrónico dirixido a: persoal@sada. gal indicando como asunto: PS 18/2019-outros rexistros/correos. Achegando copia escaneada da solicitude rexistrada. As persoas aspirantes farán constar na instancia que reúnen tódolos requisitos sinalados na Base 3ª, e achegarán inescusablemente os seguintes documentos: - Xustificante de pago das taxas de participación (base 5ª) - Fotocopia do DNI ou pasaporte. - Fotocopia do certificado de lingua galega CELGA 3, iniciación de lingua galega ou a súa validación, se é o caso. Aos efectos de exención do exercicio de coñecemento de lingua galega (base 8ª. b). - Relación cos méritos que se aleguen na fase de concurso. -Fotocopias ou copias dixitalizadas dos documentos acreditativos dos méritos alegados para a súa avaliación na fase do concurso, segundo o establecido na Base 8ª. a). Non se tomarán en consideración nin serán valorados aqueles méritos que non queden debidamente acreditados no momento da presentación da instancia. Para que teñan validez neste proceso selectivo, os documentos que se presenten deberán estar expedidos nalgunha das linguas oficiais na Comunidade Autónoma de Galicia (galego ou castelán). Modelo de instancia: As persoas aspirantes teñen a súa disposición un modelo de instancia de participación en probas selectivas do Concello de Sada, que poderán solicitar persoalmente, telefonicamente ou descargala da seguinte ligazón de internet: https://www.sada. gal/ga/a-un-click/impresos A presentación da instancia para tomar parte no proceso selectivo supón a aceptación e acatamento de todas e cada unha das bases desta convocatoria. As taxas de participación do proceso selectivo é de dez euros (10,00€), consonte á Ordenanza fiscal núm.6, que se ingresará nalgunha das seguintes contas bancarias do Concello de Sada: ABANCA ES24/2080/5161/8731/1000/5369 BANCO PASTOR ES55/0238/8109/9606/6000/0173 Indicar como concepto do ingreso: Taxas PS-18/2019 Serán devoltos unicamente no caso de que o/a aspirante non sexa admitido ao proceso selectivo. A ausencia de aboamento das taxas de participación, dentro do prazo de presentación de instancias, determinará a exclusión do/a aspirante e no poderá ser obxecto de emenda. En ningún caso a presentación e pago da taxa suporá a substitución do trámite de presentación da instancia.1.- Rematado o prazo de presentación de instancias, o Alcalde ditará resolución que se publicará no Taboleiro de Edictos do Concello, e na páxina web municipal (www.sada. gal), declarando aprobada a listaxe provisional de persoas admitidas e excluídas, con indicación, se é o caso, das causas de exclusión e outorgando o prazo improrrogable de 3 días hábiles seguintes á publicación da dita resolución, para presentar as reclamacións oportunas ou emenda de defectos. De non existir persoas excluídas, aprobarase con carácter definitivo a lista de admitidos.2.- Transcorrido o prazo de emenda de defectos, o Alcalde elevará a definitiva a listaxe provisional, no caso de non presentarse reclamacións, ou resolverá as reclamacións e declarará aprobada a listaxe definitiva de persoas admitidas e excluídas, que se publicará no taboleiro de edictos do Concello e na páxina web municipal (www.sada. gal). A designación dos membros do Tribunal, titulares e suplentes, farase na resolución da Alcaldía pola que se aprobe a listaxe definitiva de persoas admitidas e excluídas, que fixará tamén a data e hora na que deberá constituírse o Tribunal e dar comezo as probas selectivas. O Tribunal Cualificador estará composto por un Presidente/a, un Secretario/a e tres vogais, e os seus suplentes. Todos os/as vogais deberán contar con titulación de nivel igual ou superior á esixida para o acceso á praza. O Tribunal non poderá constituírse nin actuar sen a asistencia de máis da metade dos membros (titulares ou suplentes, indistintamente). En todo caso, será precisa a asistencia do presidente/a e do secretario/a. Os membros do Tribunal deberán absterse de intervir, comunicándollo á autoridade competente, cando concorran neles circunstancias das previstas o artigo 28 da Lei 40/2015, de 1 de outubro. Os aspirantes poderán recusar aos membros do tribunal cando concorran as ditas circunstancias, consonte ao artigo 29 da mesma lei. O Tribunal queda facultado para resolver as dúbidas que se presenten e tomar os acordos necesarios para a boa orde do proceso selectivo en todo o non previsto nas bases. O Tribunal poderá dispoñer a incorporación de asesores/as especialistas para as probas que considere pertinentes, que se limitarán ao exercicio das súas especialidades técnicas en base exclusivamente as cales colaborarán co órgano de selección. A efectos de percepción de asistencias, o Tribunal terá a categoría terceira (3ª) das sinaladas no Real Decreto 462/2002 do 24 de maio, sobre indemnizacións por razón do servizo. A selección realizarase mediante o sistema de concurso-oposición, en quenda libre, que se desenvolverá como se especifica de seguido: Non terá carácter eliminatorio e para a avaliación xuntarase coa solicitude a relación circunstanciada dos méritos que se aleguen pola orde que se establece de seguido, unindo á dita relación as fotocopias ou documentos dixitalizados xustificativos dos mesmos, pois non se tomarán en consideración nin serán avaliados aqueles que non queden debidamente acreditados, en todos os seus extremos, dentro do prazo de presentación de instancias.1. Experiencia profesional (ata un máximo de 2 puntos): - Por cada mes de servizo como persoal sanitario en praias: 0,20 puntos. - Por cada mes de servizo como persoal sanitario en outras institucións(centros de saúde, hospitais, ambulancias,.): 0,15 puntos. - Por cada mes de servizo en praias en posto de socorrista (ou análogo): 0,05 puntos.2. Cursos relacionados (ata un máximo de 2 puntos): Por cada acreditación de cursos realizados, sempre que se atopen relacionados coas funcións propias a desenvolver e organizados ou homologados por unha administración pública, universidade ou entidade de interese público: - Cursos sen acreditación de duración ou inferiores a 10 horas: 0,02 puntos. - De 10 a 19 horas de duración: 0,05 puntos. - De 20 a 40 horas de duración: 0,10 puntos. - De 41 a 100 horas de duración: 0,20 puntos. - De 101 a 200 horas de duración: 0,30 puntos. - De duración superior a 200 horas: 0,50 puntos. No caso de estar en posesión de varios cursos ou accións formativas con materias ou contidos similares, tomarase en consideración, para os efectos de valoración, o de data máis actual. Por participación como persoal docente en actividades formativas, sempre que se atopen relacionadas coas funcións propias a desenvolver e organizados por unha administración pública ou universidade: - Por cada hora de formación: 0,02 puntos.3. Outros méritos (ata un máximo de 6 puntos): - Estar en posesión da licenciatura ou grao en medicina: 5 puntos. - Estar en posesión da diplomatura ou grao en enfermería: 3 puntos. - Estar en posesión do título de técnico en emerxencias sanitarias: 2 puntos. - Estar en posesión da cualificación profesional de socorrismo en espazos acuáticos naturais (AFD0340_2) que se acreditará coa presentación do certificado de profesionalidade de socorrismo en espazos acuáticos naturais AFDP0209, o título de técnico deportivo en salvamento e socorrismo ou o título de técnico deportivo superior en salvamento e socorrismo: 1 punto - Estar en posesión do título de técnico en emerxencias e protección civil: 0,5 puntos. - Ser voluntario/a dunha agrupación de voluntarios de protección civil cunha antigüidade mínima de 2 anos e ter rexistrada actividade no ano 2018 (co curso básico de protección civil acreditado): 0,5 puntos. - Acreditar formación actualizada no manexo de desfibriladores mediante certificación individual recoñecida polo Consello español de resucitación cardiopulmonar (CERCP) a través da Fundación pública urxencias sanitarias de Galicia (061) ou de outra entidade equivalente no caso de formarse noutra Comunidade autónoma ou Estado: 1 punto. Os méritos alegados polas persoas aspirantes deberán acreditarse do seguinte xeito e dentro do prazo de presentación de instancias: - Os servizos prestados na Administración pública, mediante certificación expedida pola autoridade ou persoal funcionario competente, que reflicta o grupo profesional de pertenza. Para a acreditación dos servizos prestados no Concello de Sada bastará con que a persoa aspirante solicite -inescusablemente e en escrito anexo á instancia para participar no procedemento selectivo -que interesa se teñan en conta na avaliación de méritos da fase de concurso os servizos prestados incorporando a propia administración o informe acreditativo ao expediente de selección. - Os servizos prestados en empresas privadas, mediante a presentación inescusable do certificado de vida laboral aos que se deberán acompañar, inescusablemente, cada contrato de traballo que se pretenda que se avalíe ou certificado da empresa respecto de cada período. - Non se computarán os servizos inferiores ao mes, entendéndose estes de trinta días; agás que así se especifique expresamente nalgún apartado das bases da convocatoria de que se trate. Deduciranse proporcionalmente aqueles servizos prestados a tempo parcial. - Os diplomas ou documentos que acrediten a realización dos cursos deberán expresar a duración en horas ou xornadas completas e, expresar con suficiente claridade o seu contido básico. - No suposto de que a duración do curso se exprese en días establécese unha equivalencia de 5 horas por cada día de curso. Só se valorarán os méritos que o tribunal considere suficientemente acreditados que, en todo caso, deberán ser xustificados documentalmente por fotocopias ou escaneos dentro do prazo de presentación de instancias. A oposición constará de tres (3) exercicios, de carácter obrigatorio e eliminatorio, consistentes en superar probas de aptitude física para comprobar a existencia da capacidade necesaria para as funcións que se van a realizar; coñecemento teórico e coñecemento mínimo de lingua galega, que se realizarán en lugar e data a determinar, que será comunicado no momento da convocatoria. As persoas aspirantes concorrerán provistos do seu DNI ou documento fidedigno acreditativo da súa identidade a xuízo do tribunal e dos medios materiais necesarios para a práctica das probas, e serán convocadas en chamamento único, quedando excluídos da oposición as que non comparezan, agás casos de forza maior debidamente xustificados e apreciados libremente polo Tribunal. Cando o Tribunal o considere conveniente, poderá acordar a celebración de varios exercicios nunha mesma xornada, concedéndolles aos opositores un descanso mínimo de quince minutos entre a celebración deles. O Tribunal, polos medios que considere oportunos, velará polo mantemento do anonimato dos aspirantes na realización e corrección dos exercicios escritos. A orde de actuación dos/as aspirantes naqueles exercicios que non poidan celebrarse conxuntamente iniciarase por orde alfabética.1º exercicio: De carácter obrigatorio e eliminatorio. Consistirá en contestar, por escrito, no tempo máximo de 30 minutos, a un cuestionario tipo test de vinte preguntas e dúas de reserva sobre o contido do temario especificado no anexo I destas bases. Cada pregunta terá catro respostas alternativas das que só unha será a correcta. A proba cualificarase polo tribunal de 0 (cero) a 10 (dez) puntos, sendo preciso acadar cinco puntos como mínimo, para non quedar eliminado/a. Cada resposta correcta puntúa 0,5 puntos. De carácter obrigatorio e eliminatorio consistente nun exame práctico que poderá versar sobre unha proba simulada de reanimación cardio pulmonar (RCP) e sobre o emprego do DESA (Desfribilador externo semiautomático). Cualificarase de 0 a 10 puntos sendo necesaria a obtención dunha puntuación mínima de 5 puntos para superar a proba.3º Exercicio, De carácter obrigatorio e eliminatorio. Cualificarase de apto ou non apto. Consistirá na tradución dun texto de castelán a galego ou de galego a castelán co obxecto de determinar o nivel de coñecemento mínimo de lingua galega. A duración será de 30 minutos. Quedarán exentos da súa realización os/as aspirantes que presentarán a documentación acreditativa establecida na base 4ª. Cualificación definitiva.- A cualificación final do proceso selectivo estará determinada pola suma total das puntuacións obtidas na fase de concurso e en cada un exercicios da fase da oposición. Ata un máximo de 30 puntos. De producirse empate na puntuación final, dirimirase a favor da maior puntuación no 1º exercicio da fase de oposición; e de persistir o empate, atenderase ás puntuación do 2º exercicio. O Tribunal publicará no Taboleiro de Edictos da Corporación, no mesmo día en que se acorde, a relación de puntuacións outorgadas e elevará á Alcaldía proposta dos candidatos para a formalización dos contratos, a favor dos aspirantes posuidores da puntuación máis alta, xunto coa acta da sesión. Sen poder superar o número de aspirantes propostos o número de prazas convocadas. Na acta da última sesión, incluirase unha listaxe dos/as aspirantes que tendo superados os exercicios da oposición, no seu caso, non foran incluídos na proposta de contratación, a efectos de nos casos de renuncia ou impedimento para ser contratado dalgunha das persoas aspirantes seleccionadas, ser chamado para cubrir o posto o/a seguinte persoa das que aprobaran todas as probas, por orde da puntuación obtida neste proceso. No prazo de 2 días hábiles a contar desde a publicación do resultado da selección, os/as aspirantes deberán xustificar que reúnen os requisitos esixidos na convocatoria, presentando os documentos que acrediten: a) Que cumpren todos e cada un dos requisitos esixidos na base 3ª desta convocatoria. b) Que están en posesión da titulación de coñecemento da lingua galega alegada e dos méritos alegados e efectivamente valorados na fase de concurso. Noutro caso, salvo caso de forza maior, quedarán anuladas tódalas súas actuacións, sen prexuízo das responsabilidades en que incorrera por falsidade. Cumpridos os requisitos sinalados, a Alcaldía procederá a formalizar os correspondentes contratos cos/coas aspirantes seleccionados/as. Ata a formalización do contrato, os/as seleccionados/as non terán dereito a percepción económica ningunha. A formalización dos contratos terá lugar dentro do prazo de cinco días naturais, a contar dende a data de notificación da resolución de contratación. As persoas contratadas estarán obrigadas a prestar a súa xornada de traballo na medida e forma requiridas polo interese do servizo, de acordo coa lexislación aplicable, e quedarán sometidas a un período de proba, co alcance previsto no artigo 14 do Estatuto dos Traballadores. Primeira.- Para todo o non previsto nestas Bases será de aplicación supletoria o establecido na Lei 7/1985, do 2 de abril, reguladora das Bases de Réxime Local, na Lei 5/1997, do 22 de xullo, reguladora de Administración Local de Galicia, no Real Decreto 896/1991, do 7 de xuño, no Real Decreto 364/1995 e demais lexislación vixente de aplicación. Segunda.- Agás a convocatoria, que se publicará segundo se establece na Base 3ª, os sucesivos actos e comunicacións que se deriven da celebración deste proceso selectivo faranse públicos só a través do Taboleiro de Anuncios da Casa do Concello ou a páxina web municipal www.sada. gal Terceira.- Todos os actos administrativos derivados desta convocatoria e da actuación do Tribunal, poderán ser impugnados polos interesados nos casos e na forma establecidos pola Lei do Procedemento Administrativo Común e normas vixentes concordantes. Tema 1.- Soporte Vital básico e instrumental e utilización de equipo de osixenoterapia segundo ERC2015. RCP e obstrución das vías aéreas por corpo estraño (OVACE). DESA. Tema 2.- Cadea de supervivencia. Tema 3.- Traumatismos. Lesións e contusións. Tema 4.-Trastornos circulatorios Tema 5.- Feridas. Hemorraxias. Tema 6.- Lesións producidas por calor e/ou frío. Tema 7.- Lesións producidas por axentes químicos. Tema 8.- Picaduras e mordeduras. Tema 9.- Intoxicacións e cadros convulsivos. Tema 10.- A caixa de primeiros auxilios e a enfermería. Tema 11.- Intervención prehospitalaria en afogamentos e lesionados medulares no medio acuático. Tema 12.- Praias do Concello de Sada”. O que se publica para xeral coñecemento. Sada, 27 de maio de 2019 O Alcalde.: Maria Veneranda Eugenio Francisco Castera Stancescu